สั่ง3กระทรวงแก้ประกาศนำเข้าตัวถังรถอุ้มเชียงกง
ครม.สั่ง 3 กระทรวงถกแก้กฎหมายอุ้ม “เชียงกง” หลังถูกสั่งห้ามนำเข้าตัวถังรถยนต์-มอเตอร์ไซค์ที่ใช้แล้ว
29 ส.ค. 2555

ครม.สั่ง 3 กระทรวงถกแก้กฎหมายอุ้ม “เชียงกง” หลังถูกสั่งห้ามนำเข้าตัวถังรถยนต์-มอเตอร์ไซค์ที่ใช้แล้ว 
ที่ประชุมคณะรัฐมนตรี (ครม.) วันที่ 28 ส.ค. มีมติให้แก้ไขประกาศกระทรวงพาณิชย์ ว่าด้วยเรื่องการให้ตัวถังของรถยนต์นั่งที่ใช้แล้วและโครงรถจักรยานยนต์ที่ใช้แล้ว เป็นสินค้าที่ต้องห้ามในการนำเข้ามาในราชอาณาจักร พ.ศ. 2555 ตามที่กระทรวงพาณิชย์เสนอ เพื่อให้สามารถนำเข้าในราชอาณาจักรได้
ทั้งนี้ ครม.ได้มอบหมายให้กระทรวงการคลัง กระทรวงพาณิชย์ และกระทรวงอุตสาหกรรม นำเรื่องนี้ไปทบทวนใหม่และเร่งนำเสนอ ครม.ในสัปดาห์หน้า ก่อนที่ประกาศฉบับนี้จะมีผลบังคับใช้ในวันที่ 4 ก.ย. 2555
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า ก่อนหน้านี้เมื่อวันที่ 27 มิ.ย. 2555 กระทรวงพาณิชย์ออกประกาศฯ ห้ามไม่ให้มีการนำเข้าตัวถังแชตซีส หรือแค็บของรถยนต์ที่ใช้แล้ว ไม่ว่าจะอยู่ในสภาพสมบูรณ์หรือถูกตัดออกบางส่วน และโครงรถจักรยานยนต์เข้ามาในไทย เพื่อป้องกันการนำเข้าชิ้นส่วน โครงรถยนต์มาประกอบหรือผลิตเป็นรถยนต์ใหม่ ซึ่งเป็นช่องว่างในการเลี่ยงภาษี
ต่อมาผู้ประกอบการอะไหล่รถยนต์มือสองหรือเชียงกง ได้ทำหนังสือถึง รมว.พาณิชย์ ขอให้ทบทวนประกาศ เพราะผู้ประกอบการได้รับผลกระทบ ในขณะที่ผู้บริโภคยังมีความจำเป็นต้องใช้อะไหล่รถยนต์ดังกล่าวในการซ่อมแซม บำรุง และทดแทนอะไหล่ที่ชำรุด จึงขอให้ผ่อนผันการบังคับใช้ประกาศฉบับนี้ออกไป 60 วัน แต่ ครม.ไม่เห็นชอบตามที่เสนอ
แหล่งข่าวเปิดเผยว่า นายอำพน กิตติอำพน เลขาธิการ ครม. ระบุว่า กระทรวงพาณิชย์เสนอให้ขยายการบังคับใช้ประกาศออกไป 60 วัน แต่ ครม.เห็นว่าการขยายเวลาออกไป 60 วัน ก็ไม่สามารถแก้ปัญหานี้ได้เบ็ดเสร็จ รัฐมนตรีใน ครม.จึงเสนอว่าน่าจะผ่อนผันให้นำเข้าตัวถัง โครงรถยนต์และจักรยานยนต์ได้ แต่ต้องตัดเป็นชิ้นๆ ก่อนนำเข้า
ขณะที่รัฐมนตรีบางคนระบุว่า วิธีนี้ไม่สามารถแก้ปัญหานำเข้าตัวถังและโครงรถใช้แล้วมาประกอบเป็นรถยนต์ได้ จึงขอให้กระทรวงที่เกี่ยวข้องร่วมกันพิจารณาเรื่องนี้ เช่น หากให้นำเข้าตัวถังและอะไหล่เหล่านี้จะต้องนำเข้าในลักษณะใดบ้าง